Ёсць і іншыя прыклады. Нельга не сказаць пра тое, што для павышэння энергетычнай эфектыўнасці эканомікі важную ролю адыгрывае Праграма развіцця Арганізацыі Аб’яднаных Нацый, якая выступае ў якасці партнёра беларускага Урада. У прыватнасці, пачынаючы з 2013 года ПРААН у Беларусі садзейнічае рэалізацыі такога праекта, як “Павышэнне энергетычнай эфектыўнасці жылых будынкаў”, фінансуемага Глабальным экалагічным фондам. Асноўная мэта, якая стаіць перад гэтым праектам, — стварыць неабходныя ўмовы для паніжэння спажывання энергіі ды скарачэння выкідаў парніковых газаў пры эксплуатацыі шматпавярховых жылых будынкаў. Дасягнуць сваёй мэты ўдзельнікі праекта плануюць шляхам распрацоўкі і ўкаранення ў практыку праектавання, будаўніцтва і эксплуатацыі жылога фонду новых тэхнічных рашэнняў для інжынерных сістэм будынка з унясеннем адпаведных змен у нарматыўныя прававыя акты. Шырокае выкарыстанне вынікаў і распрацовак праекта дасць магчымасць скараціць спажыванне энергіі на ацяпленне, вентыляцыю і гарачае водазабеспячэнне ў новых будынках не менш як на 70 працэнтаў у параўнанні з жыллёвым фондам, уведзеным у эксплуатацыю да 1993 года, і на 40 працэнтаў — у параўнанні з жыллёвым фондам, пабудаваным у адпаведнасці з цяпер дзеючымі патрабаваннямі да энергаспажывання будынкаў.